[pic] | EUROOPA KOMISJON |

Brüssel 20.12.2010

KOM(2010) 769 lõplik

KOMISJONI TEATIS NÕUKOGULE, EUROOPA PARLAMENDILE NING EUROOPA MAJANDUS- JA SOTSIAALKOMITEELE

Piiriüleste maksutõkete kõrvaldamine ELi kodanike hüvanguks

SEK(2010) 1576 lõplik

KOMISJONI TEATIS NÕUKOGULE, EUROOPA PARLAMENDILE NING EUROOPA MAJANDUS- JA SOTSIAALKOMITEELE

Piiriüleste maksutõkete kõrvaldamine ELi kodanike hüvanguks

SISSEJUHATUS

Alates 1992. aastast käsitatakse Euroopa Liidu liikmesriikide kodanikke nii ELi kodanikena kui ka päritoluliikmesriikide kodanikena. Euroopa 500 miljonil kodanikul on ELi õigusaktide kohaselt õigus kolida teise liikmesriiki, et seal elada, õppida, töötada või pensionipõlve pidada, samuti õigus teha sisseoste ja investeerida teistes ELi liikmesriikides.

ELi aruka, jätkusuutliku ja kaasava majanduskasvu strateegias „Euroopa 2020. aastal”[1] jõudis Euroopa Komisjon seisukohale, et ELi majanduse elavdamiseks tuleb kodanikele anda võimalus täiel määral osaleda ühtsel turul ja tagada selleks vajalik usaldus.

Tegelikult on palju tõkkeid, mis takistavad ELi kodanike piiriülest tegevust ühtsel turul. Kodanikud peaksid saama täiel määral kasutada oma õigust tegutseda ELis piiriüleselt kui kodanikud, tarbijad, üliõpilased, töötajad, patsiendid või pensionärid. Ühtse turu aktis[2] ja aruandes ELi kodakondsuse kohta[3] on kindlaks määratud meetmed, mida tuleb võtta eri valdkondades, et tagada ELi kodanike õiguste täielik toimimine. Maksustamine on üks neist valdkondadest.

Käesolevas teatises määratletakse kõige tungivamad piiriülese maksustamise probleemid, millega kodanikud kokku puutuvad, ja esitatakse võimalikud lahendused. Sõltuvalt asjaoludest võib lahendus hõlmata eri liikmesriikide maksueeskirjade muutmist, et kõrvaldada diskrimineerimine, ühtsete ELi eeskirjade kehtestamist või tihedamat koostööd ELi maksuasutuste vahel uutes valdkondades, samuti teavitamis- ja teadlikkuse tõstmise meetmeid. Maksueeskirjad ei tohiks takistada kodanikel kasutamast kõiki siseturu hüvesid.

ELI KODANIKE PRAEGUSED PIIRIÜLESE MAKSUSTAMISEGA SEOTUD PROBLEEMID

ELi kodanikud esitavad sageli küsimusi piiriülese maksustamisega seotud probleemide kohta Euroopa Komisjoni eri kontaktpunktides, mis on ära toodud „Teie Euroopa” teabeportaalis[4]. Nõustamise ja probleemide lahendamise teenistuste (Teie Euroopa Nõuanne, SOLVIT ja Europe Direct kontaktpunktid) aruanded näitavad, et ELi kodanikelt on saanud maksustamise küsimustes palju päringuid ja kaebusi, mis moodustavad vähemalt 3–4 % igal aastal esitatavatest päringutest ja kaebustest . Ka komisjoni asjakohased talitused,[5] Euroopa tarbijakeskused, Euroopa ettevõtlusvõrgustik ja Euroopa tööturuasutused piirialadel on saanud palju maksupäringuid ja kaebusi. Lisaks on komisjon saanud või näinud palju piiriüleseid maksuprobleeme käsitlevaid aruandeid, mille on koostanud piiriülesed ühendused. Kuna ELi kodanikud tegutsevad piiriüleselt üha aktiivsemalt, peaks selliste päringute ja kaebuste arv tulevikus tõenäoliselt veelgi suurenema.

Suur osa kaebustest on seotud välisriigi maksueeskirjade keerukusega ja sellega, et raske on saada teavet kõnealuste eeskirjade ning nendest tulenevate õiguste ja kohustuste kohta. Kõnealused probleemid on sageli tingitud keelebarjäärist, kuid tihti kaevatakse ka eri liikmesriikide maksuasutuste puuduliku koostöö üle. Muud kaebused käsitlevad tavaliselt vastuolulise teabe esitamist liikmesriigi maksuasutuste eri teenistuste poolt ja kohalike maksude kohaldamist välisresidentide suhtes.

Lisaks on kaebused seotud järgmisega.

- ELi kodanikud, kes kolivad välismaale, et seal ajutiselt või püsivalt töötada, või käivad piiriüleselt iga päev tööl, kaebavad kõige enam raskuste üle, mis on seotud maksusoodustuste ja maksuvabastuste saamisega ning maksude mahaarvamisega välisriigi maksuasutuste juures. Samuti kaevatakse sageli mitteresidentide suhtes kohaldatavate kõrgemate astmeliste maksumäärade ja välisriigist saadud tulu suurema maksustamise üle. Olulised on ka topeltmaksustamisega seotud probleemid, mis tulenevad maksuresidentsuse konfliktidest, kahepoolsetes topeltmaksustamise vältimise lepingutes ettenähtud krediidisumma piirangutest ning teatavatel juhtudel isegi selliste lepingute puudumisest.

- ELi kodanikud, kes ostavad kinnisvara teistes liikmesriikides kui nende elukohaliikmesriik, kaebavad väliskinnisvara suhtes kohaldatavate maksuvabastuste puudumise üle; mitteresidentide kinnisvarainvesteeringute kahjumite suhtes kohaldatava mahaarvamiste ja hüvitamise korra puudumise üle; ning mitteresidentide suhtes kohaldatavate kõrgemate kinnisvara registreerimise maksude üle.

- Vallasvarasse investeerijad kaebavad kinnipeetavate maksude vabastuse taotlemise korra keerulisuse üle.

- Välisriikide pensionifondidesse makseid tegevad kodanikud kaebavad eelkõige, et selliseid makseid ei saa maksustavast tulust maha arvata, samuti kaebava nad topeltmaksustamise üle ja pensionikapitali piiriülese ülekandmise maksutõkete üle.

- Paljud välisriigist vara pärinud ELi kodanikud kaebavad muu hulgas pärandi topeltmaksustamist vältivate sätete puudumise üle ja mitteresidentide suhtes kohaldatavate kõrgemate pärandimaksu määrade üle.

- Tarbijad kaebavad eelkõige registreerimis- ja/või automaksude üle, mida nad peavad topelt maksma juhul, kui osavad auto liikmesriigist, kus ei ole nende alaline elukoht, või viies auto muusse liikmesriiki kui registreerimise liikmesriik. Paljudel näib olevat raskusi mõistmisega, kuidas vaba liikumist käsitlevaid ELi eeskirju kohaldatakse maksustamise seisukohast, ja nad eeldavad ebaõigelt, et autode maksustamise eeskirjad on või peaksid ELis olema ühtsed. Samuti kaebavad nad maksutõkete üle seoses kaupade piiriülese ostmisega Interneti teel ning piiriülese ostmisega seotud raskuste üle. Lisaks peavad nad küsitavaks eri liikmesriikides alkoholi ja tubaka suhtes kohaldatavaid erinevaid maksumäärasid ning kaebavad selliste kaupade importimisega seotud probleemide üle.

- Kunstnike, muusikute ja teiste sõltumatute teenuseosutajate ühendused kaebavad tasudelt kinnipeetud maksudelt saadavate tagasimaksete viibimise üle; maksuasutustes ühtse kontaktpunkti puudumise üle; maksuasutuste kehtestatud rangete tähtaegade üle, millest on raske kinni pidada; maksu tasumise ja maksusoodustuse taotlemise tähtaegade puuduliku koordineerimise üle; ja probleemide üle, mis on seotud keeruliste maksuvormidega, mis on eri liikmesriikides erinevad.

- Äriühingud osutavad sageli maksutõketele, mis takistavad töötajate värbamist piiriüleselt, ja eelkõige erinevate maksusüsteemide koostoimele.

Käesoleva teatise peamine eesmärk on selgitada, kuidas komisjon saab aidata ELi kodanikel leida lahendusi maksudiskrimineerimisega seotud probleemidele, millega nad kokku puutuvad.

Probleemide lahendamiseks komisjoni poolt loodud teenistuste kasutamine ja ELi aluslepingute sätete kohaldamine võib lahendada paljud maksualase diskrimineerimisega seotud probleemid, millega ELi kodanikud võivad piiriülesel tegevusel kokku puutuda. Samas ei suudeta nii lahendada muid probleeme nagu topeltmaksustamine, mis on tingitud kahest kohaldatavast maksusüsteemist ja nende vahelisest ebakõlast. Isegi kui liikmesriigi maksueeskirjad ei ole tegelikult vastuolus aluslepingu sätetega, on komisjon seisukohal, et ühtse turu põhimõtetega ei ole kooskõlas asjaolu, et sellised probleemid nagu topeltmaksustamine, eri maksusüsteemide vastuolud ja liikmesriigi maksueeskirju käsitlevale teabele juurdepääsu puudumine, võivad pärssida kodanike huvi tegutseda piiriüleselt või tekitada neile lisaraskusi. Kuigi liikmesriikide maksueeskirjade täielik ühtlustamine ei ole vajalik ega teostatav, tuleb leida lahendusi, et kaitsta kodanike õiguspäraseid huve vaba liikumise valdkonnas, nagu see on sätestatud aluslepingutes. See võib tähendada, et erinevate maksuprobleemide lahendamiseks tuleb liikmesriikide vahel tagada eri tasandil koordineerimine ja koostöö.

Seeparast leiab komisjon, et tuleb võtta ELi meetmeid eri liikmesriikide maksusüsteemide ühtlustamiseks. Käesolevas teatises kirjeldatakse kõnealuses valdkonnas kavandatavaid meetmeid ning kutsutakse nõukogu, Euroopa Parlamenti ja kõiki huvitatud isikuid üles ühise strateegia raames aktiivselt osalema kõnealuste probleemide lahendamisel ELi kodanike hüvanguks.

LIIKMESRIIKIDE MAKSUÕIGUSE DISKRIMINEERIVATE SÄTETE KÕRVALDAMINE

Komisjon pöörab suurt tähelepanu liikmesriikide maksueeskirjade diskrimineerivate sätete kõrvaldamisele, et hõlbustada oma vabadusi kasutavatel kodanikel piiriüleselt tegutseda. Liikmesriigid ei tohi diskrimineerida kodakondsuse alusel või põhjendamatult piirata ELi aluslepingutega tagatud nelja põhivabaduse kasutamist. Liikmesriik võib käsitleda piiriüleseid olukordi siseolukordadest erinevalt ainult juhul, kui seda õigustavad erinevused maksumaksja seisundis.

Kuna ELi kodanikud on aastate jooksul hakanud järjest aktiivsemalt tegutsema piiriüleselt, on ilmnenud, et liikmesriikide maksuõiguse paljud sätted on aluslepingu sätetega vastuolus. Paljud tuvastatud probleemid on juba lahendatud. Need käsitlevad peamiselt eeskirju, mis käsitlevad piiriülest tulu, välismaal asuvat vara, pensione, dividende ning autode, alkoholi ja tubaka importi. Üksikasjalik ülevaade selle kohta on esitatud käesolevale teatisele lisatud komisjoni talituste töödokumendis[6]. Kõnealuses dokumendis esitatakse teavet seoses probleemide lahendamise teenistustega, mille komisjon on loonud ELi kodanike tarbeks, ja tuuakse näiteid liikmesriikide maksueeskirjade kohta, mis on vastuolus ELi aluslepingutega.

Komisjon julgustab kodanikke teatama ELi liikmesriikide maksuõigusega seotud probleemidest, mis nende arvetes võivad olla vastuolus ELi õigusega. Kõik ELi kodanikud võivad kasutada punktis 2 kirjeldatud teabeportaali „Teie Euroopa” kontaktpunkte. Lisaks on kõigil ELi kodanikel õigus esitada Euroopa Komisjonile kaebus ELi liikmesriigi mis tahes sellise tegevuse kohta, mis võib olla vastuolus ELi õigusega.

Komisjon omaltpoolt kavatseb pöörata rohkem tähelepanu järgmisele:

- anda rohkem teavet liikmesriikide maksuõiguse osas esitatud kaebuste ja maksuvaldkonnas algatatud rikkumismenetluste tulemuste kohta ning tagada nende suurem läbipaistvus;

- jälgida liikmesriikide maksuõigust ja korrapäraselt nõuda, et liikmesriigid parandaksid ELi õigusega vastuolus olevad sätted teatavaks tähtajaks;

- jälgida, kuidas ELi liikmesriigid rakendavad Euroopa Kohtu otsuseid maksuvaldkonnas, ja tagada kõnealuste otsuste rakendamine ka liikmesriikides, kellele konkreetne otsus otseselt ei olnud suunatud;

- tagada ELi kodanike nõustamisteenistustele teave, väljaõpe ja dokumendid, mida on vaja kodanike esitatud piiriüleseid maksutõkkeid käsitlevate kaebuste lahendamiseks.

ELI KAVANDATUD MEETMED TEATAVATES VALDKONDADES

Komisjon kavandab teatavaid meetmeid, et lahendada kõige olulisemad maksuprobleemid, millega ELi kodanikud puutuvad kokku piiriülesel tegutsemisel.

1. Tulu ja kapitali topeltmaksustamine

Komisjon on seisukohal, et topeltmaksustamisega seotud probleemid tuleb ELis lahendada otsustaval viisil, mis läheb kaugemale kahepoolsetes maksulepingutes pakutatud lahendustest. Komisjon uurib praegu probleeme, millega puutuvad kokku eraisikud ja äriühingud, kelle tulu, kasumit ja kapitalitulu maksustatakse korraga mitmes liikmesriigis. Kõnealuseid topeltmaksustamise probleeme käsitletakse põhjalikult teatises, mille komisjon kavatseb vastu võtta 2011. aastal, et esitada 2012. aastal mõjuhinnangu alusel võimalikud lahendused (nt hiljutises Monti aruandes[7] soovitatud siduv vaidluste lahendamise mehhanism), et kõrvaldada puudused liikmesriikide vahel sõlmitud kahepoolsetes tulu ja kapitali topeltmaksustamise vältimise lepingutes.

2. Pärandimaks

ELi kodanikud puutuvad üha enam kokku piiriülese pärandimaksuga seotud probleemidega. Kuni 2003. aastani ei käsitlenud Euroopa Kohus kordagi ELI liikmesriikide pärandimaksuga seotud eeskirju, kuid pärast seda on liikmesriikide kohtud edastanud Euroopa Kohtule kaheksa asjakohast juhtu. Lisaks on komisjonile esitatud palju kaebusi ja päringuid diskrimineerimisega ja topeltmaksustamisega seotud probleemide kohta kõnealuses valdkonnas. Topeltmaksustamisega seotud probleemid tulenevad sellest, et pärandimaksu kohaldavate liikmesriikide õigusaktid erinevad oluliselt isegi selles küsimuses, keda maksustatakse. Liikmesriikide vahel on sõlmitud väga vähe kahepoolseid pärandi topeltmaksustamise vältimise lepinguid ja liikmesriikide ühepoolsed maksusoodustusmehhanismid ei näi olevat piisavalt ulatuslikud. Komisjon analüüsib praegu kõnealuseid pärandi piiriülese maksustamisega seotud probleeme ja peab selles küsimuses laiaulatuslikke konsultatsioone. Komisjon uurib võimalusi koostada suunised diskrimineerivate sätete kõrvaldamiseks ja nõuda, et liikmesriigid suurendaksid oma ühepoolsete topeltmaksustamise vältimise maksusoodustusmehhanismide kohaldamisala. Tuginedes mõju hindamise tulemustele kavatseb komisjon esitada 2011. aasta keskel ettepanekud pärandi piiriülese maksustamisega seotud probleemide lahendamiseks.

3. Piiriüleselt makstud dividendide maksustamine

Piiriülestel juhtudel dividendidelt kinnipeetava maksu puhul järgitakse nii tulu lähteriigi kui ka investori päritoluliikmesriigi õigust maksustada saadud tulu. Asjaolu, et dividende maksustatakse kahes liikmesriigis, põhjustab sageli suuri probleeme: nt võib olla keeruline nõuda maksutagastust, mitmetasandiline maksustamine võib tekitada probleeme ning välisinvestoritele makstud dividendide suhtes kohaldatav maksumäär võib olla suurem kohalike investoritele makstud dividende suhtes kohaldatavast määrast. Seetõttu on sagenenud ELi kodanike kaebused diskrimineerimise kohta ja Euroopa Kohtule on esitatud lahendamiseks rohkem maksujuhtumeid.

Komisjon analüüsib praegu kõnealust küsimust ja kavatseb mõjuhinnangu põhjal esitada 2012. aastal õigusliku algatuse, et lahendada probleemid juhul, kui kahel liikmesriigil on õigus maksustada erainvestoritele makstud dividende. ELis dividendide maksustamist käsitleva põhjaliku analüüsi tulemusi oodates teeb komisjon liikmesriikidega koostööd, et väärtpaberi tulu (sealhulgas dividendide) suhtes kohaldatavat kinnipeetavast maksust vabastamise korda (millele investoritel on topeltmaksustamise vältimise lepingute kohaselt õigus) rakendataks võimalikult lihtsalt ja kiiresti, soovitavalt asjaomase tulu väljamaksmisel (vt komisjoni 19. oktoobri 2009. aasta soovitus 2009/784/EÜ).

4. Sõidukite registreerimis- ja automaksud

Auto ostmisel liikmesriigis, mis ei ole kodaniku alaline elukoht, või auto üleviimisel muusse liikmesriiki kui registreerimise liikmesriik, puutuvad ELi kodanikud sageli kokku liigse bürokraatiaga ning peavad mõnikord maksma registreerimis- ja/või automaksu topelt.

Komisjon esitas 2005. aastal sõiduautodega seotud makse käsitleva direktiivi ettepaneku,[8] mille eesmärk oli järk-järgult kaotada autode registreerimise maks ja kehtestada üleminekuperioodiks tagasimaksesüsteem. Liikmesriigid ei ole seni jõudnud ühehäälsele nõusolekule, mida on vaja kõnealuse ettepaneku vastuvõtmiseks. Komisjon hindab praegu uuesti eri küsimusi, et lahendada autode registreerimise topeltmaksustamisega seotud probleem, ja esitab 2011. aastal uued ettepanekud[9].

5. E-kaubandus

ELi tarbijad leiavad, et kaupade ja teenuste piiriülene ostmine Interneti teel on keeruline. Iga kolmas ELi kodanik on ostnud kaupu või teenuseid Interneti teel, kuid ainult 7 % on seda teinud piiriüleselt. Samas on 33 % tarbijatest huvitatud kaupade või teenuste piiriülesest ostmisest.

Uuringute kohaselt üritavad 60 % tarbijatest osta kaupu või teenuseid piiriüleselt, kuid ei saa seda teha, kuna kauba müüja keeldub tehingust või kauba saatmisest[10]. Pooltel uuritud juhtudel ei suudetud tehingut lõpule viia, mis oleks tehingu õnnestumise korral tähendanud tarbijale vähemalt 10 % kokkuhoidu. Mitmed tegurid pärsivad ettevõtjate huvi müüa kaupu või osutada teenuseid piiriüleselt, kuid käibemaksuga seotud küsimused on neist ühed olulisemad. 62 % jaemüüjatest tunnistas, et erinevused riiklikes maksusätetes on piiriülese kaubanduse oluline praktiline tõke. Internetis kauplejad ei ole huvitatud kaupade müümisest teise liikmesriiki, kuna sel juhul võib juhtuda, et nad peavad järgima kauba sihtliikmesriigi maksunõudeid ja aruandluskohustusi.

Olukorda on osaliselt parandanud universaalteenistuse kehtestamine ettevõtjatele, kes pakuvad tarbijatele teenuseid telekommunikatsiooni, raadio- ja teleringhäälingu ning e-teenuste valdkonnas, kusjuures sellise skeemi rakendamine on juba alanud. Komisjon soovib edendada sellise universaalteenistuse laiemat kohaldamist[11]. Sellega seoses esitas komisjon 1. detsembril rohelise raamatu, mille raames saavad kõik sidusrühmad esitada seisukohti käibemaksu tuleviku kohta, sealhulgas universaalteenistuse kohta. Komisjon julgustab sidusrühmi aktiivselt osalema konsultatsioonis, mis aitab ette valmistada tulevasi meetmeid kõnealuses valdkonnas.

TULEVASTE SAMMUDE KAVANDAMINE

Komisjon soovib algatada liikmesriikide maksuasutustega ja sidusrühmadega arutelu ELi kodanike piiriüleste maksutõketega seotud probleemidele muude asjakohaste lahenduste leidmiseks. Seni tehtud ettepanekud hõlmavad järgmist:

- luua maksuasutuste juurde universaalteenistused, kus liikuvad töötajad ja investorid ei saa mitte ainult asjakohast ja usaldusväärset maksuteavet, vaid samuti otse maksta makse ja saada kõik vajalikud tõendid oma päritoluliikmesriigi maksuasutuste jaoks;

- hõlbustada piiriüleste maksunõuete täitmist, ühtlustades maksunõuete ja -deklaratsioonide vorme, tõlkides teabe teistesse ELi ametlikesse keeltesse ja kasutades rohkem infotehnoloogilisi lahendusi;

- ergutada liikmesriike vastu võtma piirialatöötajaid ja liikuvaid töötajaid käsitlevad eeskirjad, mis võtavad arvesse eri liikmesriikide maksu- ja sotsiaalkindlustussüsteemide koosmõju;

- edendada pensionide maksustamise skeemide koostoimet, et soodustada töötajate liikuvust.

KOKKUVÕTE

Maksutõkete kõrvaldamine võib oluliselt laiendada ELi kodanike võimalusi ja soovi töötada, minna pensionile, investeerida ning osta kaupu ja teenuseid piiriüleselt. Komisjon teeb järgmised ettepanekud:

- aktiivselt käsitleda kaebusi ning anda rohkem teavet liikmesriikide maksuõiguse osas esitatud kaebuste ja maksuvaldkonnas algatatud rikkumismenetluste tulemuste kohta ning tagada nende suurem läbipaistvus. Eelkõige avaldatakse selleks igal aastal kasutajasõbralikku teavet Europa veebilehel;

- lihtsustada juurdepääsu komisjoni pakutavatele kodanike nõustamisteenistustele (Europe Direct ja Teie Euroopa) ning tagada, et kõnealused teenistused suudavad paremini vastata maksustamisega seotud küsimustele ja et kodanikud saaksid lihtsamini abi ja nõu. Teie Euroopa veebilehel olev teave esitatakse kasutajasõbralikus vormis;

- esitada 2011. aastal põhjalik analüüs topeltmaksustamisega seotud probleemide kohta ja töötada mõju hindamise tulemustele tuginedes 2012. aastaks välja lõplik lahendus;

- tuginedes mõju hindamise tulemustele pakkuda 2011. aastal lahendused piiriülestele pärandimaksuga seotud probleemidele;

- tuginedes mõju hindamise tulemustele pakkuda 2012. aastal lahendused piiriüleste dividendimaksete maksustamisega seotud probleemidele;

- pakkuda lahendused ELi kodanike piiriülestele probleemidele seoses sõiduautode maksustamisega ning kaupade ja teenuste ostmisega Interneti teel;

- algatada 2011. aastal liikmesriikidega maksuvaldkonna eksperdirühma raames arutelu maksunõuete täitmise lihtsustamiseks piiriülestel juhtudel.

Selleks et edukalt lahendada ELi kodanike piiriüleseid maksuprobleeme (nt topeltmaksustamine, keerulised maksumenetlused, selge teabe puudumine piiriüleste maksumaksjate puhul) vajab komisjon nõukogu, Euroopa Parlamendi, liikmesriikide ja muude sidusrühmade toetust. Seepärast kutsub komisjon kõiki huvitatud isikuid aktiivselt osalema käesolevas teatises käsitletud maksutõketega seotud probleemide lahendamisel, et ELi kodanikud saaksid ühtsest turust võimalikult palju kasu. Komisjon annab ülevaate piiriüleste maksuprobleemide (eelkõige sõiduautode topeltmaksustamine) lahendamisel tehtud edusammude kohta ELi kodakondsust käsitlevas aruandes, mis kavatsetakse esitada 2013. aastal, mis on pühendatud ELi kodanikele.

[pic][pic][pic]

[1] http://ec.europa.eu/eu2020/pdf/COMPLET%20EN%20BARROSO%20%20%20007%20-%20Europe%202020%20-%20EN%20version.pdf

[2] KOM(2010) 608

[3] KOM(2010) 603

[4] http://ec.europa.eu/youreurope/citizens/index_en.htm

[5] SEK(2010)1576

[6] SEK(2010) 1576

[7] http://ec.europa.eu/bepa/pdf/monti_report_final_10_05_2010_en.pdf

[8] KOM(2005) 261 (lõplik).

[9] Sõidukite registreerimise topeltmaksustamine ja topeltregistreerimise nõue on eraldi küsimused. Seoses viimasega teatas komisjon 2010. aasta aruandes ELi kodakondsuse kohta (KOM(2010) 603), et kavatseb 2011. aastal esitada õigusakti, et lihtsustada selliste sõidukite registreerimise nõudeid ja tingimusi, mis on juba ühes liikmesriigis registreeritud, et kõrvaldada tõkked selliste sõidukite viimisel ühest liikmesriigist teise.

[10] Komisjoni teatis Euroopa Parlamendile, nõukogule, Euroopa Majandus- ja Sotsiaalkomiteele ning Regioonide Komiteele ettevõtja ja tarbija vahelise piiriülese e-kaubanduse kohta ELis, 22.10.2009, (KOM(2009) 557 (lõplik), ning komisjoni talituste töödokument „Aruanne e-kaubanduse kohta ELis”, SEK (2009) 283.

[11] Komisjon tegi 2004. aastal ettepaneku (KOM(2004) 728) luua universaalteenistuse süsteem, mille kohaselt võib teatavad aruandluskohustused täita liikmesriigis, kus ettevõtja asub. Kõnealust ettepanekut ei ole veel vastu võetud.